**ОБРАЗЛОЖЕЊЕ**

**I. УСТАВНИ ОСНОВ**

Уставни основ за доношење Закона о потврђивању Споразума између Владе Републике Србије и Владе Републике Кубе о укидању виза за носиоце дипломатских, службених и сервисних пасоша, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ**

**СПОРАЗУМА**

Билатерални односи Републике Србије и Републике Кубе су пријатељски и карактерише их интензиван дијалог, висок степен разумевања и блискост политичких позиција у односу на кључна међународна питања.

Председник Републике Кубе Мигел Дијас-Канел Бермудес, са делегацијом, боравио је у дводневној званичној председничкој посети Републици Србији, јуна 2023. године. Том приликом, први потпредседник Владе и министар спољних послова Ивица Дачић и министар спољних послова Републике Кубе Бруно Родригес Париљ потписали су, дана 21. јуна 2023. године, Споразум између Владе Републике Србије и Владе Републике Кубе о укидању виза за носиоце дипломатских, службени и сервисних пасоша.

У међудржавним односима, закључивање билатералних споразума којим се укидају визе сматра се значајним кораком у правцу стварања повољнијих услова за унапређење политичких односа и свестране сарадње у економској, културној, научној и другим областима од међусобног интереса и значаја.

Према Споразуму држављани државе сваке стране, носиоци важећих дипломатских, службених и сервисних пасоша, ослобођени су обавезе прибављања виза за улазак, транзит и боравак на територији државе друге стране у периоду до 90 дана, у било ком периоду од 180 дана, рачунајући од дана првог уласка.

Споразум не ускраћује право надлежним органима сваке стране да ускрате улазак или онемогуће боравак држављанину друге стране, не наводећи разлоге за њихову одлуку, под условом да га сматрају непожељном особом.

Свака страна може привремено да обустави примену овог споразума делимично или у целини из разлога националне безбедности, јавног реда или јавног здравља. Споразум се закључује на неодређени временски период и ступа на снагу тридесет дана од дана пријема последњег писаног обавештења, дипломатским путем, да су испуњени сви услови прописани њиховим националним законодавством.

До 13. априла 2023. године између две државе био је на снази Споразум који је закључен између Владе СФРЈ и Револуционарне Владе Републике Кубе о укидању виза 1965. године. На основу овог споразума био је на снази безвизни режим за носиоце свих врста пасоша две државе. Због потребе усклађивања визног режима Републике Србије са визним режимом Европске уније, у оквиру приступних преговора, наша страна је морала да једнострано откаже наведени споразум.

Република Куба се налази на листи држава чијим држављанима је потребна виза приликом преласка спољних граница Европске уније, наведених у Анексу I Уредбе 2018/1806. Међутим, чланом 6. став 1. Уредбе, држава чланица ЕУ може предвидети изузетак од обавезе прибављања визе за носиоце дипломатских, службених, сервисних и специјалних пасоша трећих држава наведених у Анексу I.

Према подацима из Визно-информационог система Министарства спољних послова, у периоду од 1. јануара до 31. децембра 2023. године, држављанима Републике Кубе, носиоцима обичних пасоша издато је укупно 177 виза.

Сходно одредби члана 19. став 4. тачка 2) Закона о републичким административним таксама („Службени гласник РС”, бр. 43/03, 51/03 – исправка, 53/04 – др. пропис, 42/05 – др. пропис, 61/05, 101/05 – др. закон, 42/06 – др. пропис, 47/07 – др. пропис, 54/08 – др. пропис, 5/09, 54/09, 35/10 – др. пропис, 50/11, 70/11 – др. пропис, 55/12 – др. пропис, 93/12, 47/13 – др. пропис, 65/13 – др. закон, 57/14 – др. пропис, 45/15 – др. пропис, 83/15, 112/15, 50/16 – др. пропис, 61/17 – др. пропис, 113/17, 3/18 – исправка, 50/18 – др. пропис, 95/18, 38/19 – др. пропис, 86/19, 90/19 – исправка, 98/20 – др. пропис, 144/20, 62/21 – др. пропис, 138/22, 54/23 – др. пропис и 92/23), на визе које се издају из куртоазије носиоцима страних дипломатских и службених пасоша не наплаћује се такса, под условом узајамности.

**III. ОЦЕНА ПОТРЕБНИХ ФИНАНСИЈСКИХ СРЕДСТАВА**

За спровођење Споразума између Владе Републике Србије и Владе Републике Кубе о укидању виза за носиоце дипломатских, службених и сервисних пасоша није потребно обезбеђивање средстава у буџету Републике Србије.